# **ZBER a ponechanie si zhodov PAROŽIA z hľadiska trestnej či inej protiprávnej činnosti**

Práve tieto mesiace sa vyznačujú aj tým, že jelene zhadzujú svoje parožie. Zbierať  
ho nemôže hocikto. Zber parožia je nelegálnou činnosťou a parožie zveri je vlastníctvom užívateľa poľovného revíru. Ak človek pri prechádzke v lese zhodené parožie nájde, mal by ho ponechať na mieste nálezu, prípadne túto skutočnosť oznámiť užívateľovi poľovného revíru. Neoprávnené privlastnenie si zhodu parožia možno napadnúť v rámci netrestného konania súdnou cestou.

Neoprávneným zberom a privlastnením si zhodu parožia tak jeho nálezca zasahuje  
do výkonu a práva poľovníctva. Podľa § 24 ods. 3 písm. g) zákona o poľovníctve sa zakazuje privlastniť si trofej nájdenej uhynutej zveri alebo zbierať parožie bez povolenia užívateľa poľovného revíru. Zbierať zhody je oprávnený len ten, ktorý má povolenie užívateľa poľovného revíru a toto povolenie ma zapísané v povolenke na lov.

Ustanovenie § 66 odsek 3 zákona o poľovníctve potvrdzuje vlastnícke právo k zhodom parožia: „ Ulovená alebo inak usmrtená zver alebo uhynutá zver alebo jej časti nachádzajúce  
sa v poľovnom revíri patria užívateľovi poľovného revíru, užívateľovi poľovného revíru patria aj vedľajšie produkty zo zveri, ako sú poľovnícka trofej, zhody parožia“.“Ponechanie si ulovenej zveri alebo diviny z nej alebo poľovníckej trofeje alebo zhodov parožia bez súhlasu užívateľa poľovného revíru je zakázané“.

Na kontrolu dodržiavania výkonu práva poľovníctva je určená **Poľovnícka stráž**. Zákon o poľovníctve a to § 29 ods. 1 písm. b), d) tohto zákona oprávňuje člena poľovníckej stráže zastaviť v poľovnom revíri dopravný prostriedok na vykonanie kontroly osôb a priestorov dopravného prostriedku, ak je dôvodné podozrenie, že osoby vo vozidle vezú neoprávnene privlastnené zhody parožia. Od týchto osôb môže požadovať aj predloženie povolenia na zber parožia a v prípade nezrovnalostí im parožie odobrať a bezodkladne vec oznámiť polícii. Neoprávnený zber zhodov fyzickou osobou sa trestá ako „Priestupok proti poriadku v správe“, kde môže byť uložená pokuta až do výšky 3-tisíc EUR.

**Vážení občania!**

**Prosíme Vás, aby ste tieto slová Poľovníckeho spolku Hruštín (PS Hruštín) nebrali ako nežičlivosť z našej strany. Z ľudského hľadiska je každému jasné, že je rozdiel medzi tým, kto pri potulkách prírodou natrafí na jelení zhod a tým, kto cielene, zavčasu ráno, teda na úsvite, alebo dokonca aj v noci, so svietidlom v ruke, prehľadáva krmoviská alebo miesta, kde sa jelenia zver zdržiava. Uvedomme si, že časté vstupovanie na krmoviská  
je rušivým vplyvom na lesnú zver, ktorá v tomto zimnom období prichádza na krmoviská za potravou. Takéto plašenie a stresovanie po zimnom období vysilenej lesnej zveri jej zbytočne uberá ďalšiu energiu a silu, a tak zlé vplýva na jej kondičný stav. Zver sa vyhýba rušným krmoviskám a je nútená vyhľadávať si potravu inak, kde však dochádza ku škodám na lesných porastoch. Taktiež, najmä srnčia zver nenachádza svoj kľud. Uchýli sa radšej v záhradách v blízkosti ľudského obydlia, kde ho má viacej  
ako vo voľnej  prírode, kde však spôsobuje škody na ovocných stromoch.**

***Zver v zime mení svoje správanie, čo však potrebuje najviac, je POKOJ!***

**Ďakujeme za pochopenie.**

**PS Hruštín**

